ಸಂಪತ್ತು ಸದ್ಬಳಕೆ ಆಗಲಿ ಚಿತ್ರದುರ್ಗ: ಹಣ ಕೆಲವೇ ಜನರಲ್ಲಿ ಕೇಂದ್ರೀಕೃತವಾಗುತ್ತಿರುವುದು ಅನಾರೋಗ್ಯಕರ ಬೆಳವಣಿಗೆ. ಇಂತಹ ಸಂಪತ್ತಿನಿಂದ ಉದ್ಯೋಗ ಸೃಷ್ಟಿಯಾದರೆ ಸಾಮಾನ್ಯರು ಸ್ವಾವಲಂಬಿಯಾಗಿ ಬದುಕಬಹುದು ಎಂದು ಮುರುಘಾ ಮಠದ ಡಾ. ಶಿವಮೂರ್ತಿ ಮುರುಘಾ ಶರಣರು ಸಲಹೆ ನೀಡಿದರು. ಮಾರಿಷಸ್ನಲ್ಲಿ ನಡೆದ ಅಂತರರಾಷ್ಟ್ರೀಯ ಏಕತಾ ಶರಣಮೇಳದಲ್ಲಿ ಮಾತನಾಡಿದ ಅವರು, ಹಲವು ರೀತಿಯ ತಲ್ಲಣಗಳಿಂದ ಮಾನವನ ಬದುಕು ಸಂಕೀರ್ಣವಾಗುತ್ತಿದೆ. ಸಾವಿರಾರು ಕೋಟಿ ಗಳಿಸಿದ ವ್ಯಕ್ತಿ ನೆಮ್ಮದಿಯಿಂದ ಇರಲು ಸಾಧ್ಯವಿಲ್ಲ. ಇದು ಹಲವು ರೀತಿಯ ತಲ್ಲಣ, ತಳಮಳ ಹಾಗೂ ಕೋಲಾಹಲಕ್ಕೆ ಕಾರಣವಾಗುತ್ತಿದೆ. ಇಂತಹ ಸಂಪತ್ತು ಸದ್ಬಳಕೆಯಾದರೆ ನೆಮ್ಮದಿ ಸಿಗಲು ಸಾಧ್ಯ ಎಂದು ಅಭಿಪ್ರಾಯಪಟ್ಟರು. ನಿಸರ್ಗದ ಮೇಲೆ ಮನುಷ್ಯನಿಂದ ಅವ್ಯಾಹತ ದೌರ್ಜನ್ಯ ನಡೆಯುತ್ತಿದೆ. ಕಾಡು ಅತಿಕ್ರಮಿಸಿ ನಗರ ನಿರ್ಮಾಣ ಮಾಡಲಾಗುತ್ತಿದೆ. ಅತಿಯಾದ ಸ್ವಾರ್ಥ, ಅತಿಕ್ರಮಣ ಮಾನವನ ನೀತಿ ಎಂಬಂತಾಗಿದೆ. ಇದರಿಂದ ಪ್ರಕೃತಿ ವಿಕೋಪ ಸಂಭವಿಸುತ್ತಿವೆ. ಚಂಡಮಾರುತ, ಭೂಕಂಪ, ಪ್ರವಾಹ, ಜ್ವಾಲಾಮುಖಿ ಅಲ್ಲಲ್ಲಿ ಉಂಟಾಗುತ್ತವೆ. ಓಜೋನ್ ಪದರು ದುರ್ಬಲ ಆಗುತ್ತಿದೆ. ಇದರಿಂದ ತಾಪಮಾನ ಅಧಿಕವಾಗುತ್ತ ಸಾಗಿದೆ ಎಂದು ಕಳವಳ ವ್ಯಕ್ತಪಡಿಸಿದರು. ಧಾರ್ಮಿಕ ಸಂಸ್ಥೆ ಮತ್ತು ಧಾರ್ಮಿಕ ನಾಯಕರು ಸಾಮಾಜಿಕ ಶಾಂತಿ ನೆಲೆಸುವಂತೆ ನೋಡಿಕೊಳ್ಳಬೇಕಾಗಿದೆ. ಸಾಮಾಜಿಕ ಶಾಂತಿಯು ಹಿಂದೆಂದಿಗಿಂತ ಮುಖ್ಯವಾಗಿದೆ. ಬಹಿರಂಗದಲ್ಲಿ ಶಾಂತಿ ಅಂತರಂಗದಲ್ಲಿ ಸಹನೆ ಎರಡನ್ನೂ ಸಾಧಿಸಬೇಕಿದೆ. ಶಿವಯೋಗ, ಸಾಮೂಹಿಕ ಪ್ರಾರ್ಥನೆ, ಧ್ಯಾನ, ಭಜನೆಯಲ್ಲಿ ಪ್ರತಿಯೊಬ್ಬರು ತೊಡಗಿಕೊಳ್ಳುವ ಅಗತ್ಯವಿದೆ ಎಂದು ಹೇಳಿದರು. ತಿಪಟೂರು ಷಡಕ್ಷರ ಮಠದ ರುದ್ರಮುನಿ ಸ್ವಾಮೀಜಿ, ಸಾಹಿತಿ ರಂಜಾನ್ ದರ್ಗಾ ಮಾತನಾಡಿದರು. ದಾವಣಗೆರೆ ವಿರಕ್ತ ಮಠದ ಬಸವಪ್ರಭು ಸ್ವಾಮೀಜಿ ಇದ್ದರು.